Borgtog vir wag wat glo kind uit trollie gryp‘n Skermskoot uit die video. Die man wat na bewering verlede maand ongesiens ’n seuntjie uit ’n winkeltrollie in ’n winkelsentrum in Umhlanga gegryp het, is vandeesweek borgtog toegestaan. ’n Woordvoerder van die KwaZulu-Natalse polisie het Donderdag aan Maroela Media bevestig dat Ntandoyenkosi Bulose (29) op borgtog van R2 000 vrygelaat is. Bulose sal weer op 2 Maart in die Verulam-landdroshof verskyn op aanklag van ontvoering. Maroela Media het vroeër berig ŉ 57-jarige ouma was die dag van die voorval saam met haar tweejarige kleinseun in die winkelsentrum. Sy was besig om ŉ betaling te doen toe ŉ onbekende man haar kleinseun wat in ŉ trollie gesit het, opgetel en weggeloop het. Volgens brig. Jay Naicker, polisiewoordvoerder, het die paniekbevange ouma in die winkesentrum begin rondhardloop en na haar kleinseun geroep. “Sy het gesien hoe ŉ man in ŉ veiligheidswaguniform in een van die winkels inloop met haar kleinseun.” Die ouma het haar kleinseun uit die man se arms gegryp en die voorval onmiddellik by die winkelsentrum se bestuur aangemeld, waarna die polisie ontbied is. Polisiebeamptes van die Durban-Noord-polisiestasie het op die toneel aangekom en onmiddellik die sentrum se kringtelevisiebeeldmateriaal nagegaan. Die verdagte is as ŉ veiligheidswag wat aan diens was by die sentrum geïdentifiseer en op die plek in hegtenis geneem. Attempted child kidnapping last week at a supermarket in Umhlanga KZN. pic.twitter.com/vHYHD9bv7m — Yusuf Abramjee (@Abramjee) December 23, 2019